Grégór Szalewsczi to béł pierszi wejrowsczi krézowi starosta. Aktiwno dzejôł w gardowim samòrządze Rëmi, dze prowadzył téż niepùblëczny zakłôd zdrowòtnégò dozéru. Pòchôdôł z kòscérsczi zemi. Slédnm czasã gòscył na naji antenie w maju latos przed kòrunacją Òbrazu Matczi Bòsczi Pòceszbë we wielewsczim sanktuarium. Wasta Grégór wespół z familią béł fùndatorã kòrunów, jak òpisywôł, wszëtcë jegò przódkòwie spòcziwają na parafialnym smãtarzu. Grégòra Szalewsczégò më téz mdzemë spòminac jakno òrganizatora Zjôzdu Kaszëbów i fùndatora sztipendium dlô nôlepszich maturańtów z kaszëbsczégò. Òn nigdë nie òdmôwiôł pòmòcë w rozwiju kaszëbsczi edukacje – spòminô Witóld Bòbrowsczi, direchtór kaszëbsczi szkòłë na Głodnicë. Pògrzebòwé ùroczëznë mdą w sobòtã w Rëmi – w parafie pòd wezwanim Nôswiãtszi Marije Pannë Wspòmòżeniô Wiérnëch.